मंत्री ने कहा, 'विश्वविद्यालय के शिक्षकों के लिए पदोन्नति के मानदंड को अधिक शोध उन्मुख बनाया गया है जबकि कॉलेजों के मामले में इसे पढ़ाने पर ज्यादा केंद्रित किया गया है। कॉलेज के शिक्षकों को शोध कार्य करने के लिए मजबूर नहीं किया जाएगा।' नई नीति के तहत कॉलेज के शिक्षकों को अब पदोन्नत कर पूर्णकालिक प्रोफेसर बनाया जा सकता है। फिलहाल पदोन्नति को एसोसिएट प्रोफेसर के पद तक की सीमित रखा गया था। हालांकि सरकार ने जुलाई 2021 से सहायक प्रोफेसर के पद पर आवेदन करने वाले कॉलेजों के प्रवक्ताओं के लिए पीएचडी उपाधि हासिल करना अनिवार्य कर दिया है। सरकार ने कॉलेज और विश्वविद्यालयों में किए जा रहे शिक्षकों की नई भर्तियों के लिए अध्यापन शुरू करने से पहले एक महीने का प्रशिक्षण कार्यक्रम अनिवार्य कर दिया है।